*Hakusana "Priscilla" ohjaa tänne. Elokuvasta kertoo artikkeli Priscilla, aavikon kuningatar.*

**Priscilla Betti** (oik. **Préscillia Samantha Cynthia Betti**, s. 2. elokuuta 1989 Nizza, Ranska) on ranskalainen laulaja ja näyttelijä. Hänen musiikkiuransa alkoi, kun hän esiintyi 11-vuotiaana ranskalaisessa lapsikykyjen etsintäohjelmassa, ja sai sen seurauksena levytyssopimuksen. Betti on julkaissut viisi studioalbumia, sekä esittänyt vuosina 2008-2011 pääosaa musikaalisarjassa *Chante!*

Ura
---

Priscilla Betti syntyi Nizzassa 2. elokuuta 1989. Helmikuussa 2001 ollessaan 11-vuotias hän esiintyi ohjelmassa *Drôles de petits champions*, josta tuottaja Patrick Debort huomasi hänet. Betti sai levytyssopimuksen, ja myöhemmin samana vuonna hän julkaisi ensimmäisen singlensä "Quand Je Serai Jeune". Ensimmäinen studioalbumi, *Cette vie nouvelle*, julkaistiin vuoden 2002 kesäkuussa. Albumi myi yli 50 000 kappaletta ja sai hopealevyn Ranskassa.

Kuusi kuukautta myöhemmin, joulukuussa 2002, julkaistiin Bettin toinen albumi *Priscilla*. Levyn ensimmäinen single, "Regarde-moi (teste-moi, déteste-moi)", myi yli 250 000 kappaletta ja sai kultalevyn Ranskassa. Se ylsi Ranskan singlelistalla sijalle viisi ja pysyi listalla 29 viikkoa. Albumi *Priscilla* myi yli satatuhatta kappaletta ja sai kultalevyn.

Alkuvuonna 2004 julkaistiin ensimmäinen single Bettin seuraavalta albumilta. Single "Toujours pas d'amour" pysyi Ranskan singlelistan kymmenen parhaan joukossa viisi viikkoa ja ylsi parhaimmillaan viidennelle sijalle. Albumi *Une fille comme moi* ylsi albumilistan kahdeksannelle sijalle, mikä on hänen albumiensa paras listasijoitus. Levy myi yli satatuhatta kappaletta eli kultaa Ranskassa.

Bettin neljäs albumi *Bric à brac* julkaistiin kesäkuussa 2005. Levy ylsi Ranskassa albumilistalla sijalle 20.

Joulukuussa 2007 Betti julkaisi viidennen albuminsa *Casse comme du verre*. Se ylsi Ranskan albumilistalla vain sijalle 111. Betti esitti albumin kappaleita TV-musikaalisarja *Chante!*:n ensimmäisellä kaudella. Sarja alkoi vuonna 2008, ja hän esitti siinä pääosaa. Sarjan neljäs ja viimeinen kausi esitettiin vuonna 2011. Sen ensimmäinen ja toinen kausi on julkaistu DVD:nä.

Kaikki viisi albumia julkaistiin Bettin artistinimellä "Priscilla", ja hän alkoi vasta myöhemmin käyttää myös sukunimeään julkisuudessa.

Syyskuusta 2014 maaliskuuhun 2015 Betti esitti pääosaa elokuvan *Flashdance* näyttämöversiossa pariisilaisessa Théâtre du Gymnase -teatterissa.

Diskografia
-----------

* Cette vie nouvelle (2002)
* Priscilla (2003)
* Une fille comme moi (2004)
* Bric à brac (2005)
* Casse comme du verre (2007)

Lähteet
-------

1. ↑  Priscilla Betti *priscillabetti.fr*. Viitattu 29.5.2015. (ranskaksi)
2. ↑  Purepeople - Biographie de Priscilla *purepeople.com*. Viitattu 7.10.2014. (ranskaksi)
3. 1 2 3 4 5  LesCharts *lescharts.com*. Viitattu 9.10.2014. (ranskaksi)
4. ↑  InfoDisc - Albumit (Pudotusvalikko) *Infodisc.fr*.  Arkistoitu 22.9.2010. Viitattu 5.10.2014. (ranskaksi)
5. ↑  InfoDisc - Singlet (Pudotusvalikko) *Infodisc.fr*.  Arkistoitu 30.10.2014. Viitattu 5.10.2014. (ranskaksi)
6. 1 2  Priscillan SNEP-sertifikaatiot *Syndicat National de l'édition Phonographique*. Viitattu 30.9.2014. (ranskaksi)
7. ↑  Présentation de Chante ! *Premiere.fr*. Viitattu 4.10.2014. (ranskaksi)
8. ↑  "Chante !" : c'est fini *chartsinfrance.net*. Viitattu 4.10.2014. (ranskaksi)
9. ↑  Chante ! : qui sera la nouvelle star ? *AVCesar.com*. Viitattu 4.10.2014. (ranskaksi)
10. ↑  Chante ! : La saison 2 de la série avec Priscilla sort en DVD le 25 mars *premiere.fr*. Viitattu 4.10.2014. (ranskaksi)
11. ↑  Exclu – Priscilla Betti : « Faire ce que j’aime me permet de durer » *nilmirum.fr*. Viitattu 11.10.2014. (ranskaksi)
12. ↑  "Flashdance", la comédie musicale : Priscilla impressionne au Théâtre du Gymnase *chartsinfrance.net*. Viitattu 11.10.2014. (ranskaksi)
13. ↑  Flashdance teatterin sivuilla *theatredugymnase.com*. Viitattu 11.10.2014. (ranskaksi)

Aiheesta muualla
----------------

* Priscilla betti officiel (ranskaksi)
* Virallinen fanisivusto (ranskaksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa

 |
|  |
| Taiteenala | 
* MusicBrainz

 |
|  |
| Muut | 
* IdRef

 |

 |